सरकार चने में वायदा कारोबार फिर शुरू करने पर कर रही विचार
नई दिल्ली | सरकारचने (चना दाल) में वायदा कारोबार फिर शुरू करने पर विचार कर रही है। इसका उद्देश्य किसानों को कटाई के समय उनकी उपज का बेहतर मूल्य दिलाना है। लेकिन इस कदम से खुदरा बाजार में चना दाल महंगी हो सकती है। बाजार नियामक सेबी ने खुदरा कीमतों पर नियंत्रण और सटोरिया प्रवृत्ति पर अंकुश के लिए पिछले साल 16 जून को वायदा कारोबार पर रोक लगा दी थी। उस समय दलहन की श्रेणी में सिर्फ चने में ही वायदा कारोबार हो रहा था और देशभर में दालों की कीमत 200 रुपए किलो तक पहुंच गई थी। चना के खुदरा भाव 100 रुपए किलो के करीब पहुंच गए थे। जबकि उड़द दाल 196 रुपए, तुअर दाल 166 रुपए किलो, मूंग और मसूूर की कीमत क्रमश: 125 और 105 रुपए किलो तक पहुंच गई थी। सूत्रों ने बताया कि प्रधानमंत्री कार्यालय (पीएमओ) चना वायदा को अनुमति देने के प्रस्ताव पर सक्रियता से विचार कर रहा है। पीएमओ ने इस पर कृषि और वित्त सहित अन्य संबंधित मंत्रालयों से टिप्पणी मांगी है। कृषि मंत्रालय चने में वायदा कारोबार फिर शुरू करने पक्ष में है क्योंकि वह किसानों को उनकी रबी फसल के लिए बेहतर मूल्य दिलाना चाहता है। आने वाले हफ्तों में रबी फसलों की कटाई पूरे जोरों पर शुरू हो जाएगी। मंत्रालय को लगता है कि चना वायदा फिर से शुरू किए जाने पर किसानों को चने की वायदा कीमत की जानकारी मिलेगी और उनको अपनी उपज का वाजिब मूल्य मिलेगा।
hin_Deva hin_Deva